b'\n_START_ARTICLE_\nJulij Titl\n_START_SECTION_\n\xc5\xbdivljenje in delo\n_START_PARAGRAPH_\nLeta 1935 je maturiral na u\xc4\x8ditelji\xc5\xa1\xc4\x8du v Mariboru. V letih 1935\xe2\x88\x921938 je bil brez slu\xc5\xbebe, nato pa do kapitulacije Jugoslavije u\xc4\x8ditelj v \xc4\x8cre\xc5\xa1njevcu pri Slovenski Bistrici. Od 1943 do osvoboditve je bil udele\xc5\xbeenec narodnoosvobodilne borbe. Po osvoboditvi je bil 1946-1948 okrajni \xc5\xa1olski nadzornik v Slovenskih Konjicah, nato do 1952 predavatelj in upravnik Srednje partijske \xc5\xa1ole pri Centralnem komiteju Zveze komunistov Slovenije v Ljubljani. Vmes je \xc5\xa1tudiral zgodovino na Vi\xc5\xa1ji pedago\xc5\xa1ki \xc5\xa1oli in po diplomi 1952 u\xc4\x8dil na u\xc4\x8ditelji\xc5\xa1\xc4\x8du v Novem mestu. V letih 1955-1961 je bil organizacijski sekretar Zveze komunistov v Kopru, ter isto\xc4\x8dasno \xc5\xa1tudiral geografijo na Filozofski fakulteti v Ljubljani, tu je 1961 diplomiral in bil junija istega leta izvoljen za predavatelja na Visoki \xc5\xa1oli za politi\xc4\x8dne vede v Ljubljani. Predaval je predmet Razvoj civilizacije ter politi\xc4\x8dno ekonomske zgodovine Jugoslavije. Leta 1964 je doktoriral z disertacijo Socialnogeografski problemi na koprskem pode\xc5\xbeelju. Od 1965-1967 je bil izredni profesor na Visoki \xc5\xa1oli za politi\xc4\x8dne vede v Ljubljani. Naslednje leto je postal ravnatelj ekonomskega \xc5\xa1olskega centra v Kopru, zatem ravnatelj koprskega Pokrajinskega arhiva, nato vi\xc5\xa1ji arhivar ter arhivski svetnik pri Skupnosti arhivov Slovenije. Leta 1975 se je upokojil. Napisal je ve\xc4\x8d knjig, strokovnih \xc4\x8dlankov in u\xc4\x8dbenikov. Njegova bibliografija obsega 42 zapisov.'